b'\n_START_ARTICLE_\nNMS Rom\xc3\xa2nia\n_START_PARAGRAPH_\nVaporul NMS Rom\xc3\xa2nia a fost ini\xc8\x9bial o nav\xc4\x83 de pasageri (pachebot) construit\xc4\x83 \xc3\xaen anul 1904 la Saint-Nazaire, la comanda Serviciului maritim rom\xc3\xa2n. A fost transformat\xc4\x83 \xc3\xaen puitor de mine \xc3\xaen anul 1942. Nava avea capacitatea de 3152 tdw, lungimea de 108 m \xc8\x99i a fost dotat\xc4\x83 cu 4 tunuri antiaeriene de 20 mm._NEWLINE_NMS Romania a f\xc4\x83cut parte din convoiul Ovidiu (\xc3\xaempreun\xc4\x83 cu navele de transport KT 25 \xc8\x99i KT 26 \xc8\x99i escortate de v\xc3\xa2n\xc4\x83toarele de submarine UJ-110, UJ-301, UJ-305 \xc8\x99i distrug\xc4\x83torul NMS Regele Ferdinand) care a participat la "opera\xc8\x9biunea 60 000" de evacuare a solda\xc8\x9bilor rom\xc3\xa2ni \xc8\x99i germani din Crimeea. A plecat \xc3\xaen data de 9 mai 1944 din Constan\xc8\x9ba c\xc4\x83tre Herson._NEWLINE_La ora 07:52, pe 11 mai 1944, convoiul a fost atacat de 12 avioane sovietice Il-2 care au lovit Rom\xc3\xa2nia \xc8\x99i au produs explozia muni\xc8\x9biilor de la bord, nava lu\xc3\xa2nd foc, \xc3\xaens\xc4\x83 echipajul \xc8\x99i solda\xc8\x9bii ambarca\xc8\x9bi au fost salva\xc8\x9bi. Datorit\xc4\x83 avariilor, NMS Rom\xc3\xa2nia s-a scufundat \xc3\xaen diminea\xc8\x9ba zilei de 12 Mai._NEWLINE_Potrivit surselor, locul de scufundare se afl\xc4\x83 la o distan\xc8\x9b\xc4\x83 de aproximativ 5,5 Mm la vest de Capul Fiolent \xc8\x99i sud de Sevastopol, la ad\xc3\xa2ncimea de aproximativ 96 de metri.'